Ma ernstig beseer toe sy kind tydens plaasaanval beskermWaarskuwing: Die foto onderaan die berig is grafies van aard en mag sensitiewe lesers ontstel. Argieffoto: SAPD/Facebook ŉ Vrou is ernstig beseer nadat sy Maandagoggend haar dogter teen ŉ aanvaller op ŉ plaas buite Stanger in KwaZulu-Natal beskerm het. Inligting oor die voorval is tans nog baie skraps. Paul Herbst, woordvoerder van IPSS Medical Rescue, sê ŉ enkele aanvaller gewapen met ŉ mes het glo in die kombuis toegang tot die huis verkry. “Die ma het haarself voor die aanvaller in gegooi om haar kind te beskerm,” het Herbst gesê. “Die ma het ernstige beserings opgedoen, terwyl haar dogter daarin kon slaag om in die huis weg te kruip. Die dogter is ongedeerd.” Volgens Herbst het die aanvaller op die vlug geslaan toe die ma en haar dogter se gille die bure se aandag getrek het. Dit is nie in dié stadium duidelik of enigiets uit die huis gesteel is of wie almal ten tyde van die voorval in die huis was nie. ŉ Woordvoerder vir die KwaZulu-Natalse polisie het die voorval aan Maroela Media bevestig, maar gesê polisiebeamptes is steeds op die toneel besig. Meer inligting sal later bekendgemaak word. Die toneel in die kombuis waar die vrou aangeval is. Foto: IPSS Medical Rescue